Tájékoztatás képviselői tevékenységről 2024. október – 2024. december időszakban

Tisztelt Kulcsiak!

A 2024. évi Helyi önkormányzati választáson az Önök bizalmának köszönhetően képviselői mandátumot tölthetek be.

2011. évi CLXXXIX. törvény [ Mötv. ] az önkormányzati képviselők kötelességeit az alábbiakban határozza meg:

* a képviselő-testület ülésén - a szervezeti és működési szabályzatban meghatározott módon - kezdeményezheti rendelet megalkotását vagy határozat meghozatalát;
* a képviselő-testület ülésén a polgármestertől (alpolgármestertől), a jegyzőtől, a bizottság elnökétől önkormányzati ügyekben felvilágosítást kérhet, amelyre az ülésen - vagy legkésőbb harminc napon belül írásban - érdemi választ kell adni;
* kérésére az írásban is benyújtott hozzászólását a jegyzőkönyvhöz kell mellékelni, vagy kérésére a véleményét rögzíteni kell a jegyzőkönyvben;
* tanácskozási joggal részt vehet a képviselő-testület bármely bizottságának nyilvános vagy zárt ülésén;
* megbízás alapján képviselheti a képviselő-testületet;
* a polgármestertől igényelheti a képviselői munkájához szükséges tájékoztatást;
* köteles a testületi üléseken megjelenni, a képviselő-testület munkájában és döntéshozatali eljárásában részt venni;
* köteles kapcsolatot tartani a választópolgárokkal, akiknek évente legalább egy alkalommal tájékoztatást nyújt képviselői tevékenységéről.

A 2024. júniusi megválasztásunk után még csak a partvonalról figyelve az eseményeket, részt vettünk a testület bizottsági és testületi ülésein, hogy a lehető legkisebb zökkenővel vegyük át a folyamatban lévő ügyeket. Lehet, hogy zavaró, hogy habár ez az én képviselői beszámolóm, de szinte lehetetlen egyes számban írni, amikor a testület tagjai között folyamatos volt a kapcsolattartás, az információ csere, illetve a döntések és az egyes feladatok elvégzését konzultáció, ötletelés előzte meg.

Október 9-én tartott alakuló ülésünk után, belevetettük magunkat a munkába :

* A képviselő testület női tagjai virágot, szobanövényt gyűjtöttek és leszállították az iskolába, bölcsödébe, ezzel is hozzájárulva az otthonos környezet megteremtéséhez, a gyerekek és a pedagógusok nagy örömére.
* Végig látogattuk az Önkormányzat intézményeit, bemutatkozás, ismerkedés a működéssel, esetleges problémák, nehézségek feltárása.
* Óvoda, Bölcsöde, Szociális Intézmény látogatása
* Faluház vezetőjével egyeztetés, ötletelés a faluház újra indításával, programokkal való feltöltés a megbeszélés során elhangzottak, a teljesség igénye nélkül: mozgások, tornák, ovis angol, fejlesztő foglalkozás, kirándulás szervezés, színház látogatás szervezés, bálok szervezése, gyalogló nap, tavaszi-őszi túra szervezés, nyári tábor szervezés
* Könyvtár vezetőjével beszélgetés, ötletelés szakkörök, kézműves foglalkozásokkal kapcsolatban
* A hivatal dolgozóival kapcsolatfelvétel, adóügyi és gazdálkodási kollegákkal részletesebb megbeszélés
* Közösségért kulcsolódunk címen történt megbeszélés, a jövő évi program naptár előkészítéséhez kerestünk segíteni szándékozó lakosokat. A megbeszélésen több területnek sikerült a felelősét önkéntes alapon kiválasztani.
* Civil szervezetekkel Civil kerekasztal megbeszélés, a jövő évi programokról
* A Kulcsi Kosár elnevezésű bevásárló közösség projekt előkészítése, online meeting Zalatnay Lászlóval a Nyíregyházi Kosár Közösség bevásárló közösségek hálózatának kapcsolattartójával.
* Lakossági megkereséseket, bejelentéseket folyamatosan jeleztem november végéig ez 16 db volt, a visszajelzésekről a lakosságot tájékoztatam.
* A települést - felosztva a képviselőtársakkal - bejártuk a hiányzó utcatáblák felmérése miatt, hogy azokat a lehető leggyorsabban pótolhassuk.

Fontos kiemelnem, hogy a lakosokkal aktívan napi szinten kapcsolatot tartottam, mind személyesen, mind pedig képviselői facebook oldalunkon, telefonon keresztül, illetve ezt továbbra is biztosítani kívánom, keressenek bátran!

Köszönöm a megtisztelő bizalmukat, továbbra is állok szíves rendelkezésükre, várom ötleteiket!

Kulcs, 2024. 12. 09.

Fekete Ágota

önkormányzati képviselő